钦定古今图书集成/历象汇编/岁功典/第005卷 > 《汉书》 > 《律历志》
## 钦定古今图书集成/历象汇编/岁功典/第005卷 > 《汉书》 > 《律历志》

黄锺。黄者，中之色，君之服也。锺者，种也。天之中数五，
五为声，声上宫，五声莫大焉。地之中数六，六为律，律
有形有色，色上黄，五色莫盛焉。故阳气施种于黄泉，
孳萌万物，为六气元也。以黄色名元气。律者，著宫声
也。宫以九唱六，变动不居，周流六虚。始于子，在十一
月。大吕，吕，旅也，言阴大旅助黄锺宣气而牙物也。位
于丑，在十二月。《太族》：族，奏也，言阳气大，奏地而达物
也。位于寅，在正月。夹锺：言阴夹助太族，宣四方之气
而出种物也。位于卯，在二月。《姑洗》：洗，絜也，言阳气洗
物辜絜之也。位于辰，在三月。中吕：言微阴始起未成，
著于其中，旅助姑洗，宣气齐物也。位于巳，在四月。《蕤
宾》：蕤，继也；宾，导也，言阳始导阴气，使继养物也。位于
午，在五月。《林锺》：林，君也，言阴气受任，助蕤宾君主种
物，使长大楙盛也。位于未，在六月。《夷则》：则，法也，言阳
气正法度，而使阴气夷当伤之物也。位于申，在七月。
《南吕》：南，任也，言阴气旅助夷则，任成万物也。位于酉，
在八月。《亡射》：射，厌也，言阳气究物而使阴气毕剥落
之终而复始，亡厌已也。位于戌，在九月。《应锺》言阴气
应亡射，该藏万物，而杂阳阂种也。位于亥，在十月。

〈注〉阂，臧塞也。阴杂阳气，臧塞为万物作种也。

“孳萌于子，纽芽于丑，引达于寅，冒茆于卯，振美于辰，
已盛于巳，咢布于午，昧薆于未，申坚于申，留孰于酉，
毕入于戌，该阂于亥，出甲于甲，奋轧于乙，明炳于丙，
大盛于丁，丰楙于戊，理纪于己，敛更于庚，悉新于辛，
怀任于壬，陈揆于癸，故阴阳之施化，万物之终始，经
历于日辰”，而变化之情可见矣。